**NOTĂ INFORMATIVĂ**

**la proiectul hotărârii Guvernului pentru aprobarea Regulamentului privind organizarea şi funcţionarea Inspectoratului General al Poliţiei al Ministerului Afacerilor Interne și a efectivului-limită al acestuia**

|  |
| --- |
| **I. Numele iniţiatorului şi a autorului, precum şi a participanţilor la elaborarea proiectului** |
| Proiectul hotărârii Guvernului pentru aprobarea Regulamentului privind organizarea şi funcţionarea Inspectoratului General al Poliţiei al Ministerului Afacerilor Interne și a efectivului-limită al acestuia este elaborat de către Ministerul Afacerilor Interne. |
| **II. Condiţiile ce au impus elaborarea proiectului şi finalitățile urmărite** |
| Modul de organizare şi funcţionare a Inspectoratului General al Poliției este reglementat prin Regulamentul privind organizarea și funcționarea Inspectoratului, aprobat prin Hotărârea Guvernului nr. 283 din 24 aprilie 2013, însă structura și efectivul-limită ale acestuia sunt aprobate prin Hotărârea Guvernului nr. 986 din 24 decembrie 2012.  Elaborarea unui nou regulament privind organizarea și funcționarea Inspectoratului General al Poliției, cât și aprobarea structurii și efectivului-limită ale acestuia, este dictată atât de aspecte de conținut cât și în vederea aducerii în concordanță a cadrului normativ subordonat Legii privind funcționarul public cu statut special din cadrul Ministerului Afacerilor Interne, nr.288 din 16.12.2016, în vigoare din 25 mai 2017.  Totodată, ținem să menționăm că proiectul de Regulament este elaborat în conformitate cu Hotărârea Guvernului nr. 595  din  26.07.2017 pentru aprobarea Structurii-tip Regulamentului privind organizarea şi funcţionarea ministerului. Prin urmare, prezentul proiect de Regulament prevede reglementarea funcțiilor de bază ale Inspectoratului, misiunea, atribuțiile și drepturile acestuia, stabilindu-i expres competențele necesare exercitării funcțiilor organizatorice privind desfășurarea activității Poliției.  În contextul celor expuse, **scopul proiectului** este crearea unui cadru comprehensiv ce va reglementa într-o formulă nouă organizarea şi funcţionarea, structura și efectivul-limită al Inspectoratului General al Poliției, accesibil şi eficient, contribuind în ultimă instanţă la realizarea conformă a misiunii şi sarcinilor cu care este investit. |
| **III. Principalele prevederi ale proiectului și evidențierea elementelor noi** |
| Proiectul hotărârii Guvernului pentru aprobarea Regulamentului privind organizarea şi funcţionarea Inspectoratului General al Poliţiei al Ministerului Afacerilor Interne este constituit din proiectul hotărârii Guvernului şi anexele la aceasta.  În proiectul hotărârii Guvernului se indică efectivul-limită al Inspectoratului General al Poliției în număr de 9231 unități.  Subsidiar, se va menţiona că în varianta iniţială a proiectului a fost indicat efectivul-limită al Inspectoratului General al Poliției în număr de 9191 unități. Numărul respectiv a fost obţinut urmare excluderii a 40 de unităţi de la Poliţie întru consolidarea, prin intermediul acestora, a statului de personal al Ministerului Afacerilor Interne. Însă, urmare reformării ministerului necesitatea în aceste 40 unităţi a decăzut. Prin urmare, numărul de personal al Poliţiei rămâne intangibil, precum este prevăzut în Hotărîrea Guvernului nr. 986 din 24 decembrie 2012 „Cu privire la structura și efectivul-limită ale Inspectoratului General al Poliției”.  **La anexa nr. 1** se propune în redacție nouă Regulamentul privind organizarea și funcționarea Inspectoratului General al Poliției.  Cantitativ, 3 capitole şi 31 puncte reflectă statutul juridic al Inspectoratului General al Poliţiei şi locul lui în structura administraţiei publice centrale, misiunea, funcţiile, atribuţiile, drepturile cu care se investeşte acesta pentru a-şi putea realiza funcţiile și organizarea activității acestuia.  Astfel, Inspectoratul General al Poliţiei este condus de un șef numit de Guvern, pe un termen de 5 ani, la propunerea ministrului afacerilor interne. Șeful este asistat de adjuncți numiți, la propunerea sa, prin ordinul ministrului afacerilor interne.  Potrivit pct. 11 din proiectul Regulamentului, șeful Inspectoratului General al Poliției va conduce, va coordona şi va controla activitatea Inspectoratului General şi subdiviziunilor subordonate acestuia; va aproba regulamentele de organizare şi funcţionare a subdiviziunilor subordonate; va aproba programele şi planurile de activitate ale Inspectoratului General al Poliției, precum şi rapoartele privind realizarea lor; va înainta spre aprobare ministrului afacerilor interne proiectul bugetului anual al Inspectoratului General al Poliţiei, etc.  Structura Inspectoratului General al Poliției va cuprinde organul central de administrare, subdiviziunile specializate cu funcții operaționale și de suport și subdiviziunile teritoriale.  Inspectoratul General al Poliției, în calitate de unitate centrală de administrare şi control a Poliţiei, este reprezentat prin aparatul acestuia, care are ca funcţii de bază consolidarea capacităţilor manageriale ale subdiviziunilor Poliţiei prin monitorizarea respectării legislaţiei, implementării politicilor elaborate de Minister şi controlul modului de aplicare a acestora de către toate structurile din subordine în domeniile sale de responsabilitate, precum şi controlul modului de distribuire şi utilizare a resurselor administrative, umane, financiare şi logistice.  În vederea îndeplinirii atribuţiilor specifice Poliţiei, la propunerea şefului Inspectoratului General al Poliției, prin ordinul ministrului afacerilor interne, se înfiinţează subdiviziuni specializate, inclusiv subdiviziunea care va avea calitatea de organ de urmărire penală.  Subdiviziunile specializate reprezintă unităţi ale Poliţiei de competenţă teritorială generală, subordonate Inspectoratului General al Poliţiei, care pot crea servicii publice desconcentrate regional sau repartizate administrativ-teritorial şi se instituie conform specificului unor sectoare şi direcţii concrete de activitate.  În același timp, subdiviziunile teritoriale reprezintă unităţi ale Poliţiei, cu personalitate juridică, de competenţă teritorială, corespunzător împărţirii administrativ-teritoriale, subordonate Inspectoratului General al Poliției, care sunt amplasate şi îşi desfăşoară activitatea în teritoriul unităţii administrativ-teritoriale, în baza regulamentelor, aprobate de şeful Inspectoratului General al Poliției.  În acest sens, pornind de la indicatorii economici, sociali, demografici şi criminologici principali, precum şi de la alte particularităţi geostrategice, inspectoratele de poliţie teritoriale se clasifică în 4 categorii (pct. 24 subpct. 6) din proiectul Regulamentului).  Suplimentar, se menționează că, în municipiul Chişinău şi în Unitatea teritorială autonomă Găgăuzia se organizează şi funcţionează direcţii de poliţie.  Conform pct. 26 din proiectul Regulamentului, personalul Inspectoratului General se compune din poliţişti, funcţionari publici, salariaţi civili şi personal de deservire tehnică.  **La anexa nr. 2** se prezintă lista hotărârilor Guvernului care se abrogă.  Ţinând cont de faptul că proiectul Hotărârii Guvernului propune un nou Regulament de organizare şi funcţionare a Inspectoratului General şi aprobarea structurii și efectivului-limită al acestuia, este raţională abrogarea Hotărârii Guvernului nr. 283 din 24 aprilie 2013 pentru aprobarea Regulamentului privind organizarea și funcționarea Inspectoratului General al Poliției al Ministerului Afacerilor Interne, Hotărârii Guvernului nr. 986 din 24 decembrie 2012 cu privire la structura și efectivul-limită ale Inspectoratului General al Poliției, precum şi actelor normative care modifică actele prenotate.  Fuziunea celor două Hotărâri de Guvern s-a decis în conformitate cu practica tehnico-legislativă, în speță Hotărârea Guvernului nr. 4 din 02.01.2007 cu privire la aprobarea efectivului-limită și a Regulamentului privind organizarea și funcționarea Serviciului Vamal, Hotărârea Guvernului nr. 939 din 16.08.2007 cu privire la aprobarea Regulamentului privind organizarea și funcționarea Ministerului Apărării, structurii și efectivului-limită ale aparatului central al acestuia, Hotărârea Guvernului pentru aprobarea Regulamentului privind organizarea și funcționarea, structurii și efectivului-limită ale Cancelariei de Stat, etc.  În lumina celor relatate, conchidem că proiectul asigură implementarea unor norme oportune, prezentând, de altfel, și o deosebită importanță practică, motive din care considerăm necesară promovarea acestuia. |
| **IV. Scopul şi obiectivele urmărite prin adoptarea actului normativ** |
| Scopul proiectului este crearea unui cadru comprehensiv ce va reglementa atât organizarea şi funcţionarea, cât și, structura și efectivul-limită al Inspectoratului General al Poliției, accesibil şi eficient, contribuind în ultimă instanţă la realizarea conformă a misiunii şi sarcinilor cu care este investit.  Totodată, necesitatea adoptării proiectului prenotat reiese din necesitatea aducerii în concordanță a cadrului normativ subordonat Legii privind funcționarul public cu statut special din cadrul Ministerului Afacerilor Interne. |
| **V. Prezentarea succintă a concluziilor identificate în raportul de fundamentare a necesităţii de reglementare** |
| Impactul prezentului proiect al hotărârii Guvernului va consta în aducerea în concordanță a cadrului normativ subordonat Legii privind funcționarul public cu statut special din cadrul Ministerului Afacerilor Interne, nr.288 din 16.12.2016. |
| **VI. Descrierea constatărilor expertizei anticorupţie** |
| Proiectul va fi expediat către Centrul Național Anticorupție pentru efectuarea expertizei în rezultatul coordonării cu instituţiile interesate. |
| **VII. Rezultatele expertizei juridice** |
| Proiectul va fi expediat către Ministerul Justiției pentru efectuarea expertizei juridice în rezultatul coordonării cu instituţiile interesate. |
| **VIII. Respectarea transparenţei în procesul decizional** |
| În scopul respectării prevederilor Legii nr. 239 din 13 noiembrie 2008 privind transparenţa în procesul decizional, proiectul hotărârii Guvernului va fi plasat pe pagina web oficială a Ministerului Afacerilor Interne, în directoriul Transparenţa/Consultări publice. |
| **IX. Fundamentarea economico-financiară** |
| Implementarea amendamentelor propuse nu implică cheltuieli financiare şi alocarea mijloacelor financiare suplimentare. |

**Viceministru Dorin PURICE**